Ehdotus NEUVOSTON PÄÄTÖS AKT-EY-suurlähettiläskomiteassa vahvistettavasta yhteisön kannasta kahdeksannen Euroopan kehitysrahaston kohdentamattomien varojen käytöstä

(komission esittämä)

PERUSTELUT

Elokuun 2 päivän 2000 ja AKT-EY-kumppanuussopimuksen voimaantulon välisenä aikana voimassa olevista siirtymäkauden toimenpiteistä 27 päivänä heinäkuuta 2000 tehdyssä AKT-EY-ministerineuvoston päätöksessä N:o 1/2000 [1] säädetään sopimuksen ennakoivasta soveltamisesta ja tarkistetun neljännen Lomén yleissopimuksen tiettyjen määräysten soveltamisen jatkamisesta.

[1] EYVL L 195, 1.8.2000, s. 46.

AKT-EY-ministerineuvoston 15. joulukuuta 2000 tekemät päätökset N:o 2/2000 ja 3/2000 [2] koskevat rahoitustuen myöntämistä AKT-valtioiden teollisuuden ja liiketoiminnan kehitystä edistävälle investointien rahoitusohjelmalle sekä erityisten rahoitustoimenpiteiden määrittelyä tiettyjen kahdeksannen Euroopan kehitysrahaston (EKR) toimien jatkuvuuden turvaamiseksi ennen AKT-EY-kumppanuussopimuksen voimaantuloa.

[2] EYVL L 17, 19.1.2001, s. 20 ja L 8, 12.1.2001, s. 38.

On kuitenkin olemassa tiettyjä muita toimia, jotka eivät varsinaisesti sisälly kyseisiin siirtymäkauden toimenpiteisiin ja joista AKT-EY-ministerineuvoston on tehtävä päätös. AKT-EY-ministerineuvosto valtuutti 11. toukokuuta 2001 pitämässään kokouksessa neljännen AKT-EY-yleissopimuksen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan perusteella AKT-EY-suurlähettiläskomitean tekemään nämä päätökset.

1. Yritysten kehittämiskeskus (CDE) sekä maatalouden ja maaseudun teknisen yhteistyön keskus (CTA)

Cotonoussa 23. kesäkuuta 2000 allekirjoitetussa AKT-EY-kumppanuussopimuksessa todetaan, että yritysten kehittämiskeskuksen (CDE) tehtävänä on tukea yksityissektorin kehitysstrategioiden täytäntöönpanoa AKT-valtioissa tarjoamalla muita kuin rahoituspalveluja AKT-valtioiden yrityksille ja tukemalla yhteisön ja AKT-valtioiden kaupan alan toimijoiden yhteisaloitteita. Maatalouden ja maaseudun teknisen yhteistyön keskuksen (CTA) tehtävänä puolestaan on vahvistaa AKT-valtioiden maatalouden ja maaseudun kehittämisjärjestöjen poliittisten ja institutionaalisten toimintaedellytysten kehittämistä sekä tiedottamisen ja viestinnän hallintavalmiuksia.

Edellä mainitussa siirtymäkauden toimenpiteitä koskevassa päätöksessä (N:o 1/2000) säädetään AKT-EY-kumppanuussopimuksen liitteen III CDE:tä ja CTA:ta koskevien määräysten ennakoivasta soveltamisesta. Kyseisen päätöksen mukaisesti päätöksessä N:o 3/2000 säädettiin 22 miljoonan euron määrärahasta CDE:lle varainhoitovuodeksi 2001 ja 12 miljoonasta eurosta CTA:lle samana vuonna; rahat otettiin kahdeksannen EKR:n kohdentamattomista varoista ennakkona yhdeksännestä EKR:stä, joka ei ole vielä tullut voimaan. (AKT-EY-kumppanuussopimuksen rahoituspöytäkirjassa on CDE:lle varattu 90 miljoonan euron ja CTA:lle 70 miljoonan euron määräraha yhdeksännestä EKR:stä.)

Koska AKT-EY-kumppanuussopimusta ja rahoituspöytäkirjaa tuskin ratifioidaan ennen vuoden 2002 alkua, varainhoitovuotta 2002 varten olisi tehtävä uusi CDE:tä ja CTA:ta koskeva päätös. CDE tarvitsee kaikkiaan 23 miljoonaa euroa voidakseen kattaa varainhoitovuoden 2002 menot. CTA tarvitsee samana varainhoitovuonna 13,7 miljoonaa euroa. Tästä johtuen näiden määrien käyttöön saamiseksi on välttämätöntä, että AKT-EY-suurlähettiläskomitea antaa luvan käyttää yhdeksännen EKR:n ennakkona kahdeksannen EKR:n kohdentamattomia varoja.

2. Kiireellisen avun rahoitus

Lomén yleissopimuksen 254 artiklan mukaiseen kiireelliseen apuun oli käytettävissä 140 miljoonaa euroa. Toisen rahoituspöytäkirjan 2 artiklan c alakohdassa määrättiin kuitenkin, että jollei ministerineuvosto toisin päätä, rahoituspöytäkirjan voimassaolon päättyessä kyseiset määrärahat palautetaan rahastoon käytettäviksi muuhun kehitysyhteistyörahoituksen alaan kuuluvaan toimintaan. Tästä syystä olisi säädettävä tarvittavista varoista, jotta näiden toimien toteuttamista voidaan jatkaa, kunnes yhdeksäs EKR tulee voimaan [3].

[3] Kiireellisen avun määrärahasta oli 26. heinäkuuta sitomatta 11,4 miljoonaa euroa.

3. Rauhaa rakentavat politiikat sekä selkkausten ehkäiseminen ja ratkaiseminen

Yhteisö ja AKT-valtiot ovat sopineet noudattavansa aktiivista, kokonaisvaltaista ja yhdennettyä rauhaa rakentavaa politiikkaa ja pyrkivänsä ehkäisemään ja ratkaisemaan selkkauksia. Rauhanpyrkimysten lujittamiseksi on tuettava maita, jotka ovat toipumassa valtioiden välisistä selkkauksista. Tämän vuoksi ehdotetaan määrärahoja selkkausten ehkäisemisen ja ratkaisemisen tukemiseen ja erityisesti entisten taistelijoiden demobilisointia ja yhteiskuntaan uudelleen sopeuttamista varten AKT-EY-kumppanuussopimuksen 11 artiklan 2 ja 3 kohdan mukaisesti, joita sovelletaan ennakoivasti AKT-EY-ministerineuvoston päätöksellä N:o 1/2000.

4. AKT-valtioiden keskinäisiin hankkeisiin ja ohjelmiin myönnettävät lisävarat

Tarkistetun neljännen Lomén yleissopimuksen 164 artiklan 1 kohdan d alakohdassa vahvistetaan perusta AKT-valtioiden keskinäisen alueellisen yhteistyön toimille. Kyseisillä toimilla pyritään tukemaan kaikkien AKT-valtioiden kehitystä joko tukemalla niiden instituutioita tai tiettyjä aihealoja. Tähän yhteistyöhön ei ole myönnetty riittävästi varoja, jotta se voisi jatkua vuosina 2001 ja 2002. Lisävarat on tarkoitus käyttää toimiin lisääntymisterveyden alalla ja yksityissektorin tukemiseksi.

Lisääntymisterveys: kansainväliset kehitystavoitteet (International Development Targets, nykyiseltä nimeltään Millennium Development Goals) hyväksyessään kansainvälinen yhteisö Euroopan yhteisö mukaan luettuna sitoutui vähentämään äitiyskuolleisuutta 75 prosentilla vuoteen 2015 mennessä. Tähän liittyy tavoite lisätä ammattitaitoisen avustajan valvonnassa tapahtuneiden synnytysten määrää 80 prosentilla vuoteen 2005 mennessä. Lisääntymisterveyden määräraha kohdennettaisiin toimiin niissä AKT-maissa, joissa äitiyskuolleisuus on yleistä. Yhteisön tuella pyritään parantamaan valtion kykyä vastata seksuaali- ja lisääntymisterveyteen liittyviin tarpeisiin, varmistamaan keskeytyksettömät, kohtuullisesti hinnoitellut ja laadukkaat palvelut ja tavaratoimitukset sekä lujittamaan maassa toimivien valtiosta riippumattomien kumppaneiden roolia. Ensisijaisia toimia ovat synnytyslääkärin hoito hengenvaarallisissa hätätilanteissa ja ammattitaitoinen synnytysten valvonta, ja näiden tukena mahdollisuus perhesuunnitteluun ja ei-toivotuista raskauksista huolehtiminen. Näiden tekijöiden parantamiseksi kestävällä tavalla politiikoilla ja toimenpiteillä on pyrittävä parantamaan koko terveydenhuoltojärjestelmän toimivuutta.

Yksityissektorin tukeminen: määräraha käytettäisiin seuraavien ohjelmien jatkamiseen:

- EU-ACP Business assistance scheme, jolla pyritään parantamaan AKT-valtioiden yritysten kilpailukykyä sekä yksityissektorin ja muiden kuin rahoituksesta vastaavien välittäjien toimintavalmiuksia parantamalla liiketoiminnan kehittämispalveluiden saatavuutta;

- DIAGNOS, jolla autetaan AKT-valtioiden kansallisia ja alueellisia viranomaisia AKT-valtioiden yksityissektorin toimintaedellytysten analysoinnissa ja yksityissektoria koskevan kehityspolitiikan ja toiminnan valmistelussa;

- EU-ACP Business forum, jolla helpotetaan vuoropuhelua yksityissektorin kanssa.

Näistä syistä komissio ehdottaa, että neuvosto tekee liitteenä olevan päätöksen AKT-EY-suurlähettiläskomiteassa vahvistettavasta yhteisön kannasta kahdeksannen Euroopan kehitysrahaston kohdentamattomien varojen käytöstä.

2001/0239 (ACC)

Ehdotus NEUVOSTON PÄÄTÖS AKT-EY-suurlähettiläskomiteassa vahvistettavasta yhteisön kannasta kahdeksannen Euroopan kehitysrahaston kohdentamattomien varojen käytöstä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan toisen alakohdan kanssa,

ottaa huomioon komission ehdotuksen,

sekä katsoo seuraavaa:

(1) Heinäkuun 27 päivänä 2000 tehdyllä AKT-EY-ministerineuvoston päätöksellä N:o 1/2000 vahvistetaan 2 päivän elokuuta 2000 ja Cotonoun sopimuksen ratifioinnin välisenä aikana voimassa olevat siirtymäkauden toimenpiteet. Kyseisen päätöksen 2 artiklan mukaisesti neljännen Lomén yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, määräyksiä, jotka koskevat AKT-EY-ministerineuvoston päätösvaltaa kuudennen, seitsemännen ja kahdeksannen EKR:n kohdentamattomien varojen käytössä, sovelletaan edelleen.

(2) AKT-EY-ministerineuvosto valtuutti 11 päivänä toukokuuta 2001 pitämässään kokouksessa tarkistetun neljännen AKT-EY-yleissopimuksen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan sekä siirtymäkauden toimenpiteitä koskevan AKT-EY-ministerineuvoston päätöksen N:o 1/2000 2 artiklan e kohdan mukaisesti AKT-EY-suurlähettiläskomitean tekemään kahdeksannen EKR:n kohdentamattomien varojen käyttöä koskevat päätökset.

(3) Olisi määriteltävä AKT-EY-suurlähettiläskomiteassa vahvistettava yhteisön kanta, jotta AKT-EY-suurlähettiläskomitea voisi tehdä päätöksen kahdeksannen EKR:n kohdentamattomien varojen käytöstä,

ON PÄÄTTÄNYT SEURAAVAA:

1 artikla

AKT-EY-suurlähettiläskomiteassa vahvistettava yhteisön kanta, joka koskee kahdeksannen EKR:n kohdentamattomien varojen käyttöä, perustuu liitteenä olevaan luonnokseen AKT-EY-suurlähettiläskomitean päätökseksi.

2 artikla

Päätösluonnokseen voidaan tehdä vähäisiä muutoksia ilman neuvoston erillistä päätöstä.

Tehty Brysselissä [...].

Neuvoston puolesta

Puheenjohtaja

LIITE

Luonnos:

AKT-EY-SUURLÄHETTILÄSKOMITEAN PÄÄTÖS

kahdeksannen Euroopan kehitysrahaston kohdentamattomien varojen käytöstä

AKT-EY-SUURLÄHETTILÄSKOMITEA, joka

ottaa huomioon neljännen AKT-EY-yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, ja erityisesti sen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan,

ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen,

sekä katsoo seuraavaa:

1. AKT-EY-ministerineuvosto vahvisti 27 päivänä heinäkuuta 2000 tehdyllä päätöksellä N:o 1/2000 [4] 2 päivän elokuuta 2000 ja AKT-EY-kumppanuussopimuksen ratifioinnin välisenä aikana voimassa olevat siirtymäkauden toimenpiteet tarkoituksena soveltaa ennakoivasti kumppanuussopimuksen tiettyjä määräyksiä sekä jatkaa tiettyjen neljännen Lomén yleissopimuksen, sellaisena kuin se on tarkistettuna Mauritiuksessa 4 päivänä marraskuuta 1995 allekirjoitetulla sopimuksella, määräysten soveltamista edelleen. Päätöksen 2 artiklan mukaisesti Lomén yleissopimuksen määräyksiä, jotka koskevat AKT-EY-ministerineuvoston päätösvaltaa kuudennen, seitsemännen ja kahdeksannen EKR:n kohdentamattomien varojen käytössä, sovelletaan edelleen.

[4] EYVL L 195, 1.8.2000, s. 46.

2. AKT-EY-ministerineuvosto valtuutti 11 päivänä toukokuuta 2001 pitämässään kokouksessa tarkistetun neljännen AKT-EY-yleissopimuksen 195 artiklan b alakohdan, 219 artiklan 2 kohdan d alakohdan, 245 artiklan 2 kohdan, 257 artiklan ja 282 artiklan 5 kohdan sekä siirtymäkauden toimenpiteitä koskevan AKT-EY-ministerineuvoston päätöksen N:o 1/2000 2 artiklan e alakohdan mukaisesti AKT-EY-suurlähettiläskomitean tekemään kahdeksannen EKR:n kohdentamattomien varojen käyttöä koskevat päätökset.

3. Yritysten kehittämiskeskuksen (CDE) sekä maatalouden ja maaseudun teknisen yhteistyön keskuksen (CTA) toiminnan jatkumisen varmistamiseksi on aiheellista säätää tarvittavista varoista, jotta näiden laitosten rahoitustarpeet voidaan kattaa varainhoitovuonna 2002.

4. Jotta yhteisö voi jatkaa tarkistetun AKT-EY-yleissopimuksen 254 artiklassa tarkoitetun kiireellisen avun antamista, on aiheellista säilyttää toisen rahoituspöytäkirjan 2 artiklan a alakohdassa tarkoitettu määräraha.

5. Jotta yhteisö voi osallistua rauhanrakentamispyrkimyksiin sekä selkkausten ehkäisemiseen ja ratkaisemiseen, erityisesti helpottamalla entisten taistelijoiden demobilisointia ja yhteiskuntaan uudelleen sopeuttamista, on aiheellista myöntää määräraha tätä varten.

6. Tiettyjen toimintojen rahoittamisen varmistamiseksi on aiheellista myöntää lisävaroja AKT-valtioiden keskinäiseen alueelliseen yhteistyöhön erityisesti lisääntymisterveyttä ja yksityisen sektorin tukemista varten,

ON PÄÄTTÄNYT SEURAAVAA:

1 artikla - CDE ja CTA

1. Siirretään yhdeksännen EKR:n ennakkona kahdeksannen EKR:n kohdentamattomia varoja (yleinen varaus) enintään:

- 23 miljoonaa euroa yritysten kehittämiskeskuksen talousarvion rahoittamiseen vuonna 2002, ja

- 13,7 miljoonaa euroa maatalouden ja maaseudun teknisen yhteistyön keskuksen talousarvion rahoittamiseen vuonna 2002.

2. CDE:lle ja CTA:lle osoitettujen varojen varainhoitovuonna 2002 käyttämättä jäävät määrät siirretään ilman eri toimenpiteitä varainhoitovuodelle 2003.

2 artikla - Kiireellinen apu

Siihen saakka kun kumppanuussopimuksen rahoituspöytäkirja tulee voimaan, tarkistetun neljännen AKT-EY-yleissopimuksen 254 artiklassa ja kyseisen sopimuksen toisen rahoituspöytäkirjan 2 artiklan a alakohdassa tarkoitetun kiireellisen avun määrärahasta käyttämättä olevat varat säilyvät kiireelliseen apuun kohdennettuina varoina.

3 artikla - Rauhaa rakentavat politiikat sekä selkkausten ehkäiseminen ja ratkaiseminen

Kahdeksannen EKR:n kohdentamattomista varoista (yleinen varaus) siirretään 50 miljoonaa euroa rauhan rakentamiseen sekä selkkausten ehkäisemiseen ja ratkaisemiseen liittyviin toimiin AKT-EY-kumppanuussopimuksen 11 artiklan 2 ja 3 kohdan mukaisesti.

4 artikla - AKT-valtioiden keskinäinen alueellinen yhteistyö

Kahdeksannen EKR:n kohdentamattomista varoista (yleinen varaus) siirretään 94 miljoonaa euroa käytettäviksi AKT-valtioiden keskinäiseen alueelliseen yhteistyöhön. Tästä määrästä 44 miljoonaa euroa on erityismäärärahaa uudelle aloitteelle lisääntymisterveyden alalla ja 50 miljoonaa euroa erityismäärärahaa yksityissektorin kehittämistä varten.

5 artikla

EKR:n johtavaa tulojen ja menojen hyväksyjää kehotetaan toteuttamaan tarvittavat toimenpiteet tämän päätöksen täytäntöönpanemiseksi; päätös tulee voimaan päivänä, jona se tehdään.

Tehty

AKT-EY-suurlähettiläskomitean puolesta Puheenjohtaja